# Dokumentation – statistikopgave for Undervisningsministeriet 2019

Statistikopgaven består af opgørelser af beskæftigelsesfrekvenser mv. for erhvervsuddannede i forskellige grupperinger. Der er i alt 14 forskellige tabeller/excel-filer.

Tabellerne er navngivet som vist nedenfor. Tabellerne indeholder beskæftigelsesfrekvenser, syge/barselsfrekvenser, dagpengefrekvenser, kontanthjælpsfrekvenser og antal elever opgjort pr. undergruppe.

| **Opgørelsesniveau** | **Tabelnavn** |
| --- | --- |
| Uddannelse | Tabel 1 agg |
| Uddannelse og regi | Tabel 2 agg |
| Uddannelse og køn | Tabel 3 agg |
| Uddannelse og alder | Tabel 4 agg |
| Uddannelse, regi, køn | Tabel 5 agg |
| Uddannelse, regi og alder | Tabel 6 agg |
| Uddannelse og speciale | Tabel 7 agg |
| Afslutningsår og uddannelse | Tabel 1 |
| Afslutningsår, uddannelse og regi | Tabel 2 |
| Afslutningsår, uddannelse og køn | Tabel 3 |
| Afslutningsår, uddannelse og alder | Tabel 4 |
| Afslutningsår, uddannelse, regi og køn | Tabel 5 |
| Afslutningsår, uddannelse, regi og alder | Tabel 6 |
| Afslutningsår, uddannelse og speciale | Tabel 7 |

De syv første tabeller/filer indeholder frekvensopgørelser for hele perioden, de resterende er opgjort pr afslutningsår.

## Datagrundlag

Datagrundlaget består af uddannelsesoplysninger vedrørende elever som har fuldført en erhvervsuddannelse i perioden fra 2013 til 2017, og oplysninger om efterfølgende ATP-indbetalinger for disse elever. Fuldførte elever er defineret som elever, som har afsluttet deres uddannelse med en af afslutningsårsagerne ”Afsluttet – udlært” eller ”SKP Afsluttet – udlært”.

Uddannelsesoplysningerne fra 2013-2017 stammer hovedsageligt fra AUB’s register, og er dermed primært baseret på Undervisningsministeriets EASY-P register. Herudover har Styrelsen for IT og Læring (STIL) leveret data for en specifik gruppe af uddannelser, i de tilfælde hvor AUB ikke har data for uddannelsen eller i de tilfælde hvor AUB’s data vedr. uddannelsen er mangelfuld.

Data fra STIL er benyttet for følgende uddannelser i årene 2013-2017:

|  |  |
| --- | --- |
| 1435 | Byggemontagetekniker |
| 1465 | Web-integrator |
| 1940 | Sundhedsservicesekretæruddannelsen |
| 3470 | Lokomotivfører |
| 3481 | Fodterapeutuddannelsen |

Oplysningerne om indbetalinger til ATP stammer fra ATP’s kernesystemer. Denne del af datagrundlaget er dannet juni 2019.

Datagrundlaget indeholder udelukkende oplysninger om personer, som på tidspunktet for dannelsen af uddannelsesoplysninger var registreret som aktive i cpr-registeret. Dermed indgår personer som er døde, udvandrede eller ukendte i cpr-registeret ikke.

## Variable

***Beskæftigelsesfrekvens, dagpengefrekvens, syge/barselsfrekvens og kontanthjælpsfrekvens*** opgøres på individniveau på baggrund af størrelsen af pensionsindbetalingerne til ATP.

Der indbetales bidrag til ATP i forbindelse med beskæftigelse og i forbindelse med perioder, hvor der modtages forskellige overførselsindkomster. Bidragsbetalingen til ATP er gradueret efter den enkeltes beskæftigelsesomfang eller omfanget af overførselsindkomstmodtagelse. Derfor kan indbetalingerne anvendes som et mål for beskæftigelsesomfang mv.

Ved fuldtidsansættelse indbetales fuldt ATP-bidrag i forbindelse med beskæftigelse, og beskæftigelsesgraden er derfor 1,0. Hvis den enkelte har perioder uden beskæftigelse eller perioder med deltidsbeskæftigelse vil ATP-indbetalingerne i forbindelse med beskæftigelse være mindre. Beskæftigelsesfrekvensen beregnes derfor som forholdet mellem den faktiske bidragsbetaling i forbindelse med beskæftigelse og det fulde bidrag. Det samme gør sig gældende for de øvrige frekvenser.

Der er ingen øvre grænse for beskæftigelsesfrekvens. Hvis den enkelte eksempelvis har to deltidsjob kan beskæftigelsesfrekvensen overstige 1,0. Erhvervsuddannede som ikke har indbetalinger til ATP i perioden indgår med 0,0 i beregningen af frekvenserne.

En beskæftigelsesfrekvens under 1,0 indikerer, at den pågældende i en del af perioden har været deltidsbeskæftiget eller uden beskæftigelse – typisk på grund af sygdom, barsel, orlov eller ledighed – eller at de i en del af perioden har været under videreuddannelse eller selvstændige.

Det skal bemærkes, at løn i forbindelse med sygdom eller barsel ikke kan skelnes fra løn i forbindelse med arbejde i opgørelse af beskæftigelsesfrekvens. Derfor kan overenskomstmæssige forskelle på sektorer bevirke, at barsels- og sygdomsperioder har større betydning for niveauet for beskæftigelsesfrekvens på nogle områder end for andre. Udbetalinger af sygedagpenge er indeholdt i syge/barselsfrekvensen.

ATP-indbetalinger for de færdiguddannede elever er tilknyttet en indtægtsart og en indkomsttype. Det er kombination af indtægtsart og indkomsttype der bestemmer om en ATP- indbetaling skal indgå i beregningen af beskæftigelsesfrekvensen, dagpengefrekvensen, syge/barselsfrekvensen eller kontanthjælpsfrekvensen.

Frekvenserne vedr. 2013-2017 er beregnet ud fra kombinationer af indtægtsart og indkomsttype.

Frekvenserne er beregnet på baggrund af ATP-indbetalinger i perioden fra året efter endt uddannelse frem til og med året før statistikopgaven. Således indgår i statistikopgaven for 2019 fem års mulige ATP-indbetalinger (2014-2018) for erhvervsuddannede fra 2013, og ét års mulige ATP-indbetalinger for erhvervsuddannede færdiguddannet i 2017 (ATP-indbetalinger 2018).

Det er vigtigt at bemærke, at beskæftigelsesfrekvensen og dermed også de øvrige frekvenser er påvirket af mange faktorer, og må derfor fortolkes med varsomhed. Især er det vigtigt at tage højde for at konjunkturudviklingen påvirker beskæftigelsen. Derfor må også tages hensyn til niveauet for samtlige erhvervsuddannedes beskæftigelse i fortolkningen af data.

Nedenfor ses i Tabel 1 beskæftigelsesfrekvens og øvrige frekvenser for samtlige uddannede i de enkelte afslutnings år (dvs. for 2013 elever indgår fem atp-år og for 2017 elever indgår ét atp-år).

|  |  |  |  |  |  |
| --- | --- | --- | --- | --- | --- |
| **Tabel 1: Frekvens / Afslutningsår** | **2013** | **2014** | **2015** | **2016** | **2017** |
| Beskæftigelsesfrekvens | 0,81 | 0,81 | 0,80 | 0,80 | 0,79 |
| Arbejdsløshedsdagpengefrekvens | 0,04 | 0,04 | 0,05 | 0,06 | 0,08 |
| Syge/barselsdagpengefrekvens | 0,04 | 0,04 | 0,04 | 0,05 | 0,05 |
| Kontanthjælpsfrekvens | 0,05 | 0,03 | 0,03 | 0,01 | 0,01 |

For uddannelser hvor der i det enkelte år er mindre end 15 som har fuldført uddannelsen eller uddannelser hvor der over den femårige observationsperiode er mindre end 25 som har fuldført uddannelsen opgøres af validitetsmæssige årsager ingen frekvenser. Bemærk, at summen af de fire beregnede frekvenser ikke nødvendigvis er 1.

Endvidere ses i Tabel 2 beskæftigelsesfrekvens *året efter endt uddannelse* for samtlige uddannede i de enkelte afslutnings år (dvs. for alle indgår kun et atp-år).

|  |  |  |  |  |  |
| --- | --- | --- | --- | --- | --- |
| **Tabel 2: Frekvens året efter endt uddannelse / Afslutnings år** | **2013** | **2014** | **2015** | **2016** | **2017** |
| Beskæftigelsesfrekvens | 0,74 | 0,74 | 0,75 | 0,77 | 0,79 |

Samtlige opgørelser af frekvenser er foretaget pr. ***uddannelse***. Uddannelserne er defineret på baggrund af den firecifrede hoveduddannelseskode.

Opgørelserne opdeles desuden på ***regi.*** Der anvendes tre grupper – ordinært uddannede, restlæreuddannede og skolepraktikuddannede. ***Ordinært uddannede*** er erhvervsuddannede, som har påbegyndt og fuldført deres uddannelse i ordinær praktik. ***Restlæreuddannede*** er erhvervsuddannede, som har påbegyndt uddannelse i skolepraktik og fuldført samme uddannelse i en restlæreaftale. ***Skolepraktikuddannede*** er erhvervsuddannende, som har fuldført uddannelse i skolepraktik. Disse elever kan have påbegyndt deres uddannelse enten i ordinær aftale eller i skolepraktik. Alle elever modtaget fra STIL er defineret som værende ordinære forløb.

Yderligere opdeles på køn og på alder ved tidspunktet for uddannelsens fuldførelse.

Ligesom i forbindelse med statistikopgaven i 2018 er der opgjort beskæftigelsesfrekvens mv. for de enkelte ***specialer*.** Disse opgørelser må betragtes som vejledende, da der ikke er foretaget konvertering af specialerne til aktive specialer, men udelukkende konvertering af hoveduddannelseskoden.